AN COIMISIÚN EORPACH An Bhruiséil,29.6.2022 COM(2022) 317 final TUARASCÁIL ÓN gCOIMISIÚN CHUIG PARLAIMINT NA hEORPA, CHUIG AN gCOMHAIRLE, CHUIG COISTE EACNAMAÍOCH AGUS SÓISIALTA NA hEORPA AGUS CHUIG COISTE NA RÉIGIÚN MAIDIR LEIS AN bPLEAN OIBRE DON CHULTÚR 2019–2022



Clár 1. RÉAMHRÁ 2. COMHTHÉACS 3. MEASÚNÚ AR AN bPLEAN OIBRE: réimsí tosaíochta 3.1. Tosaíocht A: An inbhuanaitheacht san oidhreacht chultúrtha 3.2. Tosaíocht B: Comhtháthú agus dea-bhail 3.3. Tosaíocht C: Éiceachóras a thacaíonn le healaíontóirí, gairmithe cultúrtha agus cruthaitheacha agus ábhar Eorpach 3.4. Tosaíocht D: An comhionannas inscne 3.5. Tosaíocht E: Caidreamh cultúrtha idirnáisiúnta 3.6. Tosaíocht F: An cultúr mar spreagadh don fhorbairt inbhuanaithe 3.7. Staitisticí cultúir 3.8. Digitiú 4. MEASÚNÚ AR AN bPLEAN OIBRE: modhanna oibre 4.1. Modh oscailte comhordúcháin (MOC) 4.2. Dáileadh agus cumarsáid aschuir an phlean oibre 4.3. Páirtithe leasmhara cultúrtha 5. MEASÚNÚ AR AN bPLEAN OIBRE: aschuir bheartais 6. CONCLÚIDÍ: machnamh maidir le creat feabhsaithe agus tosaíochtaí nua

TUARASCÁIL ÓN gCOIMISIÚN MAIDIR LEIS AN bPLEAN OIBRE DON CHULTÚR 2019–2022 1.RÉAMHRÁ Sna conclúidí ón gComhairle maidir leis an bPlean Oibre don Chultúr 2019-2022, iarradh ar an gCoimisiún ‘tuarascáil chríochnaitheach a ghlacadh (...) maidir lena chur chun feidhme, bunaithe ar rannchuidithe deonacha i scríbhinn ó na Ballstáit, faoi mhí an Mheithimh 2022. Ar bhonn na Tuarascála sin, féadfaidh Uachtaránacht na Comhairle a mheas cé acu ar cheart Plean Oibre nua don Chultúr a mholadh don tréimhse ina dhiaidh sin nó nár cheart’. Leagtar amach sa tuarascáil seo na torthaí a baineadh amach maidir le cur chun feidhme an phlean oibre ó bhí mí Eanáir 2019 ann i dtéarmaí na dtosaíochtaí, na modhanna oibre agus na ngníomhaíochtaí, a shainítear i gcomhthéacs phaindéim an choróinvíris agus an phróisis téarnaimh. Déantar machnamh sa tuarascáil freisin ar conas ceapadh beartas agus comhar maidir leis an gcultúr a neartú ar leibhéal an Aontais agus tugtar moltaí inti maidir le tosaíochtaí a dtabharfar aghaidh orthu i bplean oibre nua tar éis 2022. Chun an tuarascáil sin a ullmhú, reáchtáil an Coimisiún suirbhé inar lorgaíodh tuairimí na mBallstát maidir le hábharthacht agus cur chun feidhme an Phlean Oibre don Chultúr 2019-2022 (féach Iarscríbhinn). Sa mheastóireacht sin baintear leas freisin as an obair a rinneadh sa Phlean Oibre agus as na malartuithe tráthrialta le hinstitiúidí eile an Aontais agus as an idirphlé le hearnálacha an chultúir agus na cruthaitheachta a reáchtáiltear i bhfóraim éagsúla. Sa doiciméad sin dírítear ar na gníomhaíochtaí a rinneadh faoi phlean oibre 2019-2022. Ní anailís uileghabhálach é ar na gníomhaíochtaí beartas cultúir uile a forbraíodh ar an leibhéal Eorpach i gcaitheamh na mblianta sin. 2.COMHTHÉACS Le blianta beaga anuas, tá gníomhaíocht beartais an Aontais i réimse an chultúir á treorú ag an gClár Oibre Eorpach don Chultúr de chuid an Choimisiúin , ag Creat Gníomhaíochta Eorpach um an Oidhreacht Chultúrtha , lena ndearnadh obair leantach ar Bhliain Eorpach na hOidhreachta Cultúrtha 2018, ag an Teachtaireacht Chomhpháirteach ‘I dtreo straitéis de chuid an Aontais le haghaidh caidreamh cultúrtha idirnáisiúnta’ , agus ag pleananna oibre ilbhliantúla na Comhairle don Chultúr .

Ó bhí tús 2020 ann, tá méadú tagtha ar na dúshláin atá roimh earnálacha an chultúir agus na cruthaitheachta, go háirithe dálaí maireachtála agus oibre ealaíontóirí agus gairmithe cultúrtha agus giniúint ioncaim do na healaíona agus don chultúr mar thoradh ar thionchar tubaisteach phaindéim an choróinvíris ar an gcultúr. Dhírigh na húdaráis phoiblí go príomha ar thionchar na géarchéime a mhaolú agus ar chuidiú leis na hearnálacha téarnamh. Rinneadh bearta spriocdhírithe ar an leibhéal náisiúnta agus ar leibhéal an Aontais . Mar chuid den chomhar maidir leis an gcultúr, rinne na Ballstáit agus an Coimisiún faireachán tráthrialta ar an tacaíocht a thugtar – próiseas fóinteach faoi stiúir na tíre ag a bhfuil Uachtaránacht an Aontais. Tá ardán ‘Creatives Unite’ seolta ag an gCoimisiún freisin chun faisnéis a bhailiú a bhaineann le hearnálacha an chultúir agus na cruthaitheacha san Aontas Eorpach mar fhreagairt ar ghéarchéim COVID‑19. Tar éis glaonna ó earnálacha an chultúir agus na cruthaitheachta ar bhearta comhordaithe ag an Aontas, d’eisigh an Coimisiún treoirlínte de chuid an Aontais maidir le gníomhaíochtaí cultúrtha a atosú go sábháilte in earnálacha an chultúir agus na cruthaitheachta i mí an Mheithimh 2021. Sainaithníodh, i measc nithe eile, éiceachóras thionscail an chultúir agus na cruthaitheachta leis an straitéis Eorpach maidir le tionsclaíocht agus leis an nuashonrú a rinneadh uirthi. Tá an cur chuige sin ríthábhachtach maidir le téarnamh cuimsitheach agus inbhuanaithe na n‑earnálacha agus cuidíonn sé le dlús a chur leis an dá aistriú i ndáil le geilleagar an Aontais ina iomláine, i bhfianaise a thábhachtaí atá sé d’éiceachórais eile (e.g. d’éiceachóras na turasóireachta). Chun an bealach amach as an ngéarchéim a stiúradh, cuireadh ar bun an tSaoráid Téarnaimh agus Athléimneachta agus tháinig sí i bhfeidhm i mí Feabhra 2021. Tairbhíonn earnálacha agus tionscail an chultúir agus na cruthaitheachta go mór den tacaíocht ón tSaoráid Téarnaimh agus Athléimneachta trí bhearta díreacha sna pleananna náisiúnta téarnaimh agus athléimneachta, agus go hindíreach trí bhearta trasnaí. Leag an Coimisiún amach na hinfheistíochtaí agus na hathchóirithe sin atá beartaithe agus d’fhoilsigh sé fiche téamach faoi thionscail an chultúir agus na cruthaitheachta maidir le Scórchlár na Saoráide Téarnaimh agus Athléimneachta. Ina theannta sin, rinneadh roinnt de chláir agus de chistí an Aontais faoi Chreat Airgeadais Ilbhliantúil 2021-2027 a oiriúnú chun tacaíocht níos spriocdhírithe a chur ar fáil d’earnálacha an chultúir agus na cruthaitheachta i gcomhthéacs téarnaimh, lena n‑áirítear buiséad méadaithe do chlár Eoraip na Cruthaitheachta agus do bhraisle ‘An Cultúr, an Chruthaitheacht agus an tSochaí Chuimsitheach’ faoin gclár Fís Eorpach . I mí na Samhna 2021, sheol an Coimisiún CultureEU, an chéad treoir idirghníomhach chistiúcháin don chultúr de chuid an Aontais . Maidir le forbairtí institiúideacha an Aontais, cuireadh tús leis an bPlean Oibre reatha don Chultúr nach mór i gcomhthráth leis an gcomhaontú ón gComhairle Eorpach maidir le ‘Clár nua straitéiseach 2019-2024’ agus leis an sainordú nua ón gCoimisiún i mí na Nollag 2019, lenar leagadh síos sé chuspóir uileghabhálacha beartais. Le ceapadh beartas agus gníomhaíocht i réimse an chultúir i gcoitinne, leanadh de chuspóirí an aistrithe ghlais agus dhigitigh a dhíriú agus a bhaint amach agus chuidigh sé lenár ndóigh bheatha Eorpach a chur chun cinn. D’athdhearbhaigh géarchéim COVID‑19 ábharthacht na dtosaíochtaí ginearálta sin agus chuir sí dlús leis na treochtaí atá ann cheana maidir leis an gcultúr, mar shampla an t‑athrú digiteach agus an aird a tugadh ar an athrú aeráide agus ar dhíghrádú an chomhshaoil. Chuir sí ar ár súile dúinn ról luachmhar an chultúir ó thaobh dhea-bhail na ndaoine de agus ó thaobh feabhas a chur ar an gcomhtháthú agus an claochlú sóisialta . Seoladh mórthionscnaimh eile de chuid an Aontais sa chomhthéacs nua seo. Baineann na tionscnaimh sin leas mór as an gcultúr nó múnlaíonn siad ceapadh beartas cultúir, amhail Bauhaus Eorpach Nua , Bliain Eorpach na hÓige 2022 nó an Clár Oibre Scileanna don Eoraip. Sa chomhthéacs domhanda, tá infheictheacht agus aitheantas bainte amach ag an gcultúr mar réimse beartais d’ainneoin ghéarchéim COVID‑19 agus fiú i ngeall ar an ngéarchéim sin. Den chéad uair riamh, mheabhraigh ceannairí G20, i nDearbhú na Róimhe (Deireadh Fómhair 2021) , luach intreach an chultúir agus ról an chultúir san fhorbairt inbhuanaithe agus chun dlús a chur le hathléimneacht agus le hathghiniúint geilleagar agus sochaithe. Ina theannta sin, sa Rún ó na Náisiúin Aontaithe i mí na Nollag 2021 maidir leis an gCultúr agus leis an bhForbairt Inbhuanaithe , athdhearbhaíodh ról an chultúir mar réamhriachtanas chun Spriocanna Forbartha Inbhuanaithe na Náisiún Aontaithe a bhaint amach agus mar spreagadh chun iad a chur chun feidhme. Tá an próiseas i dtreo Mondiacult 2022, comhdháil dhomhanda UNESCO maidir leis an gcultúr agus an fhorbairt inbhuanaithe a bheidh ar siúl i Meicsiceo i mí Mheán Fómhair 2022, ag cuidiú chun an móiminteam a choinneáil sa réimse seo. Ó bhí mí Feabhra 2022 ann, tá fogha míleata na Rúise faoin Úcráin agus a muintir tagtha ina ábhar mór imní freisin maidir le comhar beartais i réimse an chultúir. Ní hamháin go gcuireann ionradh na Rúise saol ealaíontóirí agus gairmithe cultúrtha san Úcráin i mbaol, ach déantar damáiste tromchúiseach freisin don raon leathan oidhreachta agus léirithe cultúrtha atá éagsúil agus saibhir sa tír sin, rud a éilíonn freagairt aontaithe chomhordaithe ón Aontas. Agus iad ag teacht le chéile dóibh in Angers an 7-8 Márta 2022, d’eisigh na hairí Eorpacha atá freagrach as an gcultúr agus as na meáin dearbhú inar cuireadh in iúl a ndlúthpháirtíocht agus a ngealltanas láidir chun cuidiú leis an Úcráin na dúshláin sin a shárú. Tá a chuid uirlisí agus ionstraimí á slógadh ag an gCoimisiún chun tacú le healaíontóirí agus gairmithe cultúrtha na hÚcráine atá ag teitheadh óna dtír féin agus chun tacú le heagraíochtaí cultúrtha na dtíortha sin atá ag glacadh le dídeanaithe ón Úcráin, agus chun tacú le cosaint na hoidhreachta cultúrtha, e.g. trí chlár Eoraip na Cruthaitheachta nó trí Shásra an Aontais um Chosaint Shibhialta (féach ardán ‘Creatives Unite’). 3.MEASÚNÚ AR AN bPLEAN OIBRE: réimsí tosaíochta Ó bhí 2002 ann, shainigh Ballstáit an Aontais Eorpaigh a dtosaíochtaí maidir leis an gcomhar sa bheartas cultúir i bpleananna oibre ilbhliantúla a ghlactar trí chonclúidí ón gComhairle. Is príomhionstraim straitéiseach é an Plean Oibre don Chultúr 2019-2022 (arna leasú i mí na Bealtaine 2020) lena dtreoraítear an comhar beartais ar leibhéal an Aontais. Sainítear ann 6 réimse tosaíochta le haghaidh gníomhaíochta agus 18 n‑ábhar lena mbaineann gníomhaíochtaí comhfhreagracha do na Ballstáit, don Choimisiún agus d’Uachtaránacht an Aontais, dar tús 2019. Léiríonn na torthaí ón suirbhé a rinne an Coimisiún go measann na Ballstáit gurb iad ‘inbhuanaitheacht san oidhreacht chultúrtha’, ‘an cultúr mar spreagadh don fhorbairt inbhuanaithe’ agus ‘éiceachóras a thacaíonn le healaíontóirí, gairmithe cultúrtha agus cruthaitheacha agus ábhar Eorpach’ na tosaíochtaí is ábhartha don cheapadh beartas ar leibhéal an Aontais. Ar an leibhéal náisiúnta, cuireadh‘comhtháthú agus dea-bhail’ i dtábhacht freisin. Comhaontaíonn na Ballstáit gur príomhthosaíocht thrasnaí iad staitisticí cultúrtha. Ar an iomlán, cuireadh gníomhaíochtaí uile an phlean oibre chun feidhme de réir mar a bhí beartaithe. Is mór an t‑éacht é an líon ard aschuir bheartaithe sin a bhaint amach laistigh de thréimhse ghearr agus le linn COVID‑19. I roinnt cásanna, ba ghá formáidí oibre nó amchláir a oiriúnú chun an tionchar ar tháirgí insoláthartha a íoslaghdú. Bhí iarrachtaí comhordaithe breise de dhíth chun idirnascadh a choinneáil ar bun idir táirgí insoláthartha éagsúla feadh clár oibre rollach (i gcás, i ndiaidh staidéar de chuid an Aontais, ina mbíonn grúpa modh oscailte comhordúcháin – MOC – agus conclúidí ón gComhairle ina dhiaidh sin) ach léiríodh go ndeachaigh sé chun tairbhe don chomhleanúnachas ceaptha beartas ar leibhéal an Aontais. Na hábhair a comhaontaíodh in 2019 faoi Uachtaránacht na hOstaire, léiríodh go raibh siad an‑iomchuí agus lean siad de bheith ábhartha le linn ré an phlean oibre – tá na Ballstáit den tuairim chéanna. Sna ranna a thagann ina dhiaidh seo tugtar tuairisc ar chur chun feidhme an phlean oibre faoi gach tosaíocht trí mheasúnú a dhéanamh ar an obair agus ar na haschuir i ndáil le gach ceann de na 18 n‑ábhar. 3.1.Tosaíocht A: An inbhuanaitheacht san oidhreacht chultúrtha Rialachas rannpháirteach ar an oidhreacht chultúrtha Cuireadh tús le tionscadal piarfhoghlama dar teideal ‘Cultural Heritage in Action [An Oidhreacht Chultúrtha faoi Lán Seoil]’ in 2019. Is é an Coimisiún a dhear an tionscadal sin, is é Eoraip na Cruthaitheachta a mhaoiníonn é agus tá sé faoi bhainistiú cuibhreannais (Eurocities, KEA European Affairs, Líonra Taighde agus Nuálaíochta Réigiún na hEorpa, Europa Nostra agus Comhairle Ailtirí na hEorpa). Tá sé ar cheann d’oidhreachtaí Bhliain Eorpach na hOidhreachta Cultúrtha 2018, a cuimsíodh sa Chreat Gníomhaíochta Eorpach um an Oidhreacht Chultúrtha. Leis an tionscadal cuirtear ar a gcumas don lucht ceaptha beartas áitiúil agus réigiúnach, breis agus 100 díobh, eolas ar an oidhreacht chultúrtha a mhalartú. Dírítear ann ar rialachas rannpháirteach, athúsáid oiriúnaitheach agus prionsabail cháilíochta le haghaidh idirghabhálacha san oidhreacht chultúrtha. D’fhoilsigh an cuibhreannas 32 chleachtas nuálacha i mí na Samhna 2020 . Leanfaidh an tionscadal den roinnt eolais agus den mhalartú taithí sa dara céim go dtí mí Eanáir 2023, agus díreofar ar thrí ábhar idirnasctha: 1) téarnamh agus athléimneacht tríd an oidhreacht chultúrtha i ndomhan iar-phaindéime; 2) oidhreacht chultúrtha atá níos inbhuanaithe chun aghaidh a thabhairt ar an ngéarchéim aeráide; 3) rialachas agus maoiniú: róil nua le haghaidh na n‑údarás áitiúil agus réigiúnach. Is mór an meas ar an tionscadal atá ag lucht ceaptha beartas áitiúil agus réigiúnach atá rannpháirteach ann. Ar an ábhar sin, d’eagraigh Uachtaránacht na Cróite Comhdháil de chuid na hUachtaránachta in Dubrovnik i mí Feabhra 2020 dar teideal ‘An comhar Eorpach a chothú maidir leis an oidhreacht chultúrtha atá i mbaol’ . Glacadh conclúidí gaolmhara ón gComhairle maidir le bainistiú riosca i réimse na hoidhreachta cultúrtha i mí na Bealtaine 2020. An oidhreacht chultúrtha a chur in oiriúint don athrú aeráide Is í an Ghearmáin a rinne cathaoirleacht ar an ngrúpa MOC dar teideal ‘Athléimneacht na hOidhreachta Cultúrtha a Neartú i ndáil leis an Athrú Aeráide’. Tabharfar an tuarascáil, mar aon le moltaí, chun críche faoi mhí Iúil 2022. Ba iad na príomhchuspóirí dea-chleachtais agus bearta nuálacha a shainaithint agus a mhalartú chun an oidhreacht chultúrtha a chosaint, idir inláimhsithe agus doláimhsithe, i ndáil leis an athrú aeráide. Áirítear leis sin scrúdú a dhéanamh ar an méid is féidir leis an oidhreacht chultúrtha a dhéanamh chun an t‑athrú aeráide a mhaolú agus a chomhrac i gcomhréir le spriocanna an Chomhaontaithe Ghlais don Eoraip. Bhí obair an ghrúpa dírithe ar scrúdú a dhéanamh ar bhagairtí agus ar thionchair atá ann faoi láthair agus atá ag teacht chun cinn, ar na bearta iomchuí oiriúnaithe agus maolaithe atá ar fáil a phlé chomh maith le hathléimneacht sócmhainní oidhreachta cultúrtha a fhorbairt i bhfianaise timpeallacht atá ag athrú agus mí‑oiriúnú á sheachaint ag an am céanna. D’ainneoin na práinne, tá an t‑ábhar sin fós ina fhíorthús. Cuireann an tuarascáil chríochnaitheach agus na moltaí ón ngrúpa seo go mór leis an díospóireacht a bhfuil géarghá léi maidir leis an ábhar seo agus le pleanáil beart a bhaineann leis an athrú aeráide i réimse na hoidhreachta cultúrtha ar an leibhéal Eorpach agus ar an leibhéal náisiúnta. Prionsabail cháilíochta le haghaidh idirghabhálacha arna maoiniú ag an Aontas a bhféadfadh tionchar a bheith acu ar an oidhreacht chultúrtha

In 2019 tar éis Bhliain Eorpach na hOidhreachta Cultúrtha, d’fhoilsigh an Chomhairle Idirnáisiúnta um Shéadchomharthaí agus Láithreáin an doiciméad um phrionsabail cháilíochta Eorpacha. D’eagraigh Uachtaránacht na Rómáine Comhdháil Uachtaránachta dar teideal ‘Prionsabail cháilíochta don oidhreacht chultúrtha’ in Sighisoara i mí Aibreáin 2019. Rinneadh tuilleadh athbhreithnithe ar na prionsabail cháilíochta Eorpacha i mí na Samhna 2020. Leis an tionscadal piarfhoghlama ‘An Oidhreacht Chultúrtha faoi Lán Seoil’ cumhdaítear prionsabail cháilíochta freisin. Sa tionscadal sainaithníodh dea-chleachtais maidir le cáilíocht na n‑idirghabhálacha san oidhreacht chultúrtha, a cuireadh san áireamh ar liosta na ndea-chleachtas. Maoiniú comhlántach don oidhreacht chultúrtha D’eagraigh an Coimisiún ceardlann ar líne maidir le maoiniú comhlántach don oidhreacht chultúrtha an 25-26 Eanáir 2021. Bhí os cionn 100 duine i láthair, ionadaithe ó 22 Bhallstát san áireamh. Cumhdaíodh sna cuir i láthair samplaí de chomhpháirtíochtaí poiblí‑príobháideacha, sluachistiú agus tiomsú airgid, crannchuir, tabhartais agus foinsí measctha. I measc na gcainteoirí ardleibhéil, dhírigh an Banc Eorpach Infheistíochta ar conas an oidhreacht chultúrtha a dhéanamh tarraingteach d’infheisteoirí príobháideacha, agus dhírigh Fondúireacht Chultúrtha na hEorpa ar ról an daonchairdis agus na bhfondúireachtaí. Roinn dhá thionscadal a fuair maoiniú ón Aontas Eorpach torthaí a gcuid taighde agus roinnt cás‑staidéar freisin. Scaipeadh an tuarascáil ón gceardlann seo, ina mbailítear níos mó ná 100 dea-chleachtas, go forleathan. Bhí díospóireacht bheartais ag an gComhairle um Chultúr maidir leis an ábhar an 18 Bealtaine 2021. 3.2.Tosaíocht B: Comhtháthú agus dea-bhail An comhtháthú sóisialta D’eagraigh an Coimisiún ceardlann ar líne maidir leis an gcultúr chun críoch comhtháthaithe shóisialta an 26-27 Samhain 2020. Tháinig an cheardlann in ionad an ghrúpa MOC a bhí beartaithe roimhe sin chun aghaidh a thabhairt ar an ábhar sin. Níorbh fhéidir an grúpa a chur ar bun mar a bhí beartaithe i ngeall ar mhoill ar obair MOC 2017-2018 maidir le cuimsiú sóisialta (ar a mbeadh an grúpa nua tógtha) agus mar gheall ar shrianta COVID‑19. Le linn an imeachta, phléigh os cionn 50 rannpháirtí ó 22 Bhallstát conas an comhtháthú sóisialta a chur chun cinn tríd an gcultúr ar an leibhéal áitiúil agus ar an leibhéal réigiúnach agus rinne siad iniúchadh ar shamhlacha inbhuanaithe, inmhacasamhlaithe agus cuimsitheacha don chomhar idir údaráis phoiblí agus cleachtóirí earnáil an chultúir. Mhalartaigh na saineolaithe tuairimí freisin maidir leis an idirghníomhú idir an cultúr agus aosú, an cultúr agus dea-bhail, an ról atá ag an gcultúr chun bánú na tuaithe a chosc mar aon le daoine a chumhachtú le dul isteach an athuair i margadh an tsaothair. Foilsíodh páipéir chúlra agus tuarascáil ar an gceardlann . Leanadh leis na malartuithe ar an ábhar sin mar chuid de Chomhdháil Uachtaránacht na Portaingéile dar teideal ‘An Cultúr, An Comhtháthú agus Tionchar Sóisialta’ an 5-6 Bealtaine 2021 i bPorto. Ailtireacht agus timpeallacht thógtha ar ardcháilíocht An grúpa MOC maidir leis an ábhar sin, faoi chathaoirleacht na hEastóine, d’fhoilsigh sé a thuarascáil dar teideal ‘I dtreo cultúr comhroinnte ailtireachta – Infheistíocht a dhéanamh i dtimpeallacht mhaireachtála ardcháilíochta do chách’ an 6 Deireadh Fómhair 2021. Tá an tuarascáil bunaithe ar bhailiúchán cás‑staidéar a bailíodh ó il-leibhéil rialachais ar fud na hEorpa agus a ndearna an grúpa MOC scrúdú orthu idir 2020 agus 2021. Áirítear ann samplaí dea-chleachtais agus moltaí beartais maidir le conas critéir cháilíochta don ailtireacht agus don timpeallacht thógtha a chur i ngníomh. Ceann de na conclúidí is ea gur féidir le ‘dearadh ardcháilíochta agus idirghabhálacha dea-mhachnamhacha saol agus barántúlacht sócmhainní cultúrtha a chothú agus cosc a chur ar chailliúint dhochrach na tábhachta cultúrtha a bhaineann leo’. Chomh maith leis an tuarascáil, cruthaíodh sraith straitéisí (atá ar fáil i dteangacha oifigiúla uile an Aontais) chun cabhrú le cinnteoirí áitiúla agus réigiúnacha measúnú a dhéanamh ar cháilíocht na suíomhanna agus na dtionscadal tógála. Tionóladh comhdháil dheiridh in Graz agus Maribor an 6-8 Deireadh Fómhair 2021 chun an obair a chur i láthair agus a phlé. Cuireadh in iúl sa tuarascáil freisin na conclúidí ón gComhairle maidir leis an gcultúr, an ailtireacht agus an timpeallacht thógtha ardcháilíochta mar phríomhghnéithe den tionscnamh Bauhaus Eorpach Nua, ar conclúidí iad a glacadh i mí na Nollag 2021. An lucht éisteachta / féachana digiteach a thuiscint Ag deireadh 2021 sheol an Coimisiún an obair shaineolach maidir leis an téama sin tríd an ardán ‘Guthanna an Chultúir’ . Tá sé mar aidhm leis féachaint ar an bhféidearthacht maidir le treoirlínte deonacha chun sonraí a bhailiú agus a bhainistiú i ndáil le lucht éisteachta / féachana digiteach, lena ndíreofar béim go háirithe ar na taibhealaíona (amharclannaíocht, damhsa, ceol beo), agus ar an oidhreacht chultúrtha (músaeim, dánlanna, foirgnimh stairiúla, láithreáin oidhreachta, imeachtaí agus gníomhaíochtaí oidhreachta doláimhsithe). Bhain na saineolaithe leas as na ceachtanna a foghlaimíodh ó chleachtais a bhaineann le COVID‑19 agus phléigh siad na deiseanna agus na dúshláin a bhaineann le sonraí lucht éisteachta / féachana digiteach a bhailiú agus a bhainistiú i dtuarascáil atá le cur ar fáil i lár 2022. Glúine óga cruthaitheacha Tar éis na Comhdhála Uachtaránachta dar teideal ‘Glúine óga cruthaitheacha’ a d’eagraigh an Rómáin i mí an Mhárta 2019 i mBúcairist, glacadh conclúidí ón gComhairle i mí na Bealtaine 2019. An tsaoránacht, luachanna, agus daonlathas D’eagraigh Uachtaránacht na Fionlainne Comhdháil Uachtaránachta dar teideal ‘An tsaoránacht, luachanna agus daonlathas’ i mí Iúil 2019 i Heilsincí. I mí na Nollag 2021 sheol an Coimisiún staidéar neamhspleách dar teideal ‘An tábhacht a bhaineann le rannpháirtíocht na saoránach sa chultúr ar mhaithe le rannpháirtíocht shibhialta agus leis an daonlathas – ceachtanna beartais ó thaighde idirnáisiúnta’. Sa staidéar sin déanfar achoimre ar an eolas agus ar an bhfianaise atá ann cheana maidir leis an ábhar sin, déanfar coimriú ar cheachtanna tábhachtacha beartais agus cuirfear i dtábhacht samplaí de ghníomhaíochtaí rathúla ó roinnt Ballstát. Meastar go dtabharfar chun críche é i mí na Samhna 2022. 3.3.Tosaíocht C: Éiceachóras a thacaíonn le healaíontóirí, gairmithe cultúrtha agus cruthaitheacha agus ábhar Eorpach Stádas agus dálaí oibre ealaíontóirí

D’fhoilsigh an Coimisiún staidéar maidir le stádas agus dálaí oibre ealaíontóirí agus gairmithe cultúrtha agus cruthaitheacha i mí na Nollag 2020 . Chuir Líonra Eorpach na Saineolaithe maidir le Cultúr agus Closamharc an staidéar le chéile, i ndlúthchomhar le heagraíochtaí páirtithe leasmhara earnála. Dáileadh an staidéar sin go forleathan, lena n‑áirítear trí chur i láthair ag Coiste Idir-rialtasach Choinbhinsiún UNESCO 2005 i mí Feabhra 2021. Rinne an Coimisiún tuilleadh forbartha ar an bpróiseas trí idirphlé ‘Guthanna an Chultúir’ a sheoladh ar an ábhar céanna. Foilsíodh an Tuarascáil Tobsmaointeoireachta dar teideal ‘Stádas & Dálaí Oibre d’Ealaíontóirí, do Ghairmithe Cultúrtha agus Cruthaitheacha’ i mí an Mheithimh 2021 . Thosaigh an grúpa MOC dar teideal ‘Stádas agus dálaí oibre ealaíontóirí, agus gairmithe cultúrtha agus cruthaitheacha’ ar a chuid oibre i mí Mheán Fómhair 2021, faoi chathaoirleacht na hOstaire agus na hÉireann. Tá saineolaithe ó na hAireachtaí Cultúir agus na hAireachtaí Fostaíochta/Gnóthaí Sóisialta ó gach ceann de na 27 mBallstát rannpháirteach san obair. Tá sé mar aidhm ag an ngrúpa aghaidh a thabhairt ar dhálaí oibre ealaíontóirí agus gairmithe cruthaitheacha agus dea-chleachtais a chomhroinnt, agus an t‑éiceachóras níos leithne a thacaíonn le healaíontóirí, le gairmithe cultúrtha agus cruthaitheacha agus le hábhar Eorpach á chur san áireamh freisin. Déanfar moltaí maidir leis na hábhair sin a fhorbairt sna cruinnithe grúpa atá fágtha. Táthar ag súil le tuarascáil an ghrúpa faoi lár 2023. Saoirse na n‑ealaíon D’eagraigh an Coimisiún ceardlann ar líne maidir le saoirse na n‑ealaíon an 21 Deireadh Fómhair 2021, a raibh thart ar 60 rannpháirtí as 20 mBallstát inti. Ina measc bhí cainteoirí ó eagraíochtaí idirnáisiúnta (NA, UNESCO, Comhairle na hEorpa), ó na Ballstáit (an tSualainn, an Spáinn), ón tsochaí shibhialta (Culture Action Europe, Freemuse) agus ó Ollscoil Lodz na Polainne. Sna trí sheisiún díríodh ar a) an staid reatha maidir le saoirse an léirithe ealaíonta san Aontas; b) dea-chleachtais chun saoirse an léirithe ealaíonta a bhaint amach, a chur chun cinn agus a chosaint; agus c) creat dlíthiúil chun saoirse an léirithe ealaíonta a chosaint, a chur chun cinn agus a chomhlíonadh. Foilsíodh tuarascáil na ceardlainne agus beidh imeachtaí na ceardlainne ina bhonn eolais freisin don obair ar an staidéar maidir leis an tsaoránacht, luachanna agus daonlathas a luaitear thuas. Comhléiriúcháin chlosamhairc Eagraíodh Comhdháil Uachtaránacht na Rómáine dar teideal ‘An comhar Eorpach a chomhdhlúthú trí chomhléiriúcháin’ i mí an Mhárta 2019 i mBúcairist . Ina dhiaidh sin, glacadh conclúidí ón gComhairle maidir le feabhas a chur ar chúrsaíocht trasteorann saothar closamhairc Eorpach, agus béim á leagan ar chomhléiriúcháin, i mí na Bealtaine 2019 . Is í an Ísiltír a bhí ina cathaoirleach agus an Rómáin ina leas‑chathaoirleach ar an ngrúpa MOC. Foilsíodh a thuarascáil ‘Co-productions that shine [Comhléiriúcháin Rathúla]’ an 10 Márta 2022. Ghlac eagraíochtaí amhail Cumann Stiúrthóirí Ghníomhaireacht Scannán na hEorpa, Cine-Regio, an Fhaireachlann Eorpach Chlosamhairc agus Eurimages páirt mar bhreathnóirí. Tháinig an grúpa ar an gconclúid, cé go spreagtar na comhléiriúcháin uile leis an gcuspóir chun teacht le chéile agus comhoibriú, tá stádas an chomhléiriúcháin ‘oifigiúil’ ríthábhachtach chun fáilte a chur roimh thacaíocht an phobail. Is fearr a scaiptear comhléiriúcháin agus téann siad i bhfeidhm ar lucht féachana níos leithne ná saothair náisiúnta amháin, agus dá réir sin cuidíonn siad chun gairmréimeanna idirnáisiúnta na ndaoine éirimiúla a spreagadh. Tá nádúr an éiceachórais chlosamhairc agus na gcomhléiriúchán athraithe ag paindéim COVID‑19, ar rud é a spreagann treochtaí agus a chuireann béim ar a thábhachtaí atá caidreamh cothrom i measc na ngníomhaithe éagsúla. Is deis iad comhléiriúcháin chun athmhachnamh a dhéanamh ar ár modh oibre le chéile chun aghaidh a thabhairt ar na dúshláin is práinní a bhaineann lenár linn, lena n‑áirítear glasú riachtanach na hearnála closamhairc. Ceol D’eagraigh an Rómáin Comhdháil Uachtaránachta dar teideal ‘Bain ceol as an Eoraip – Deiseanna agus Dúshláin d’Earnáil an Cheoil sa Ré Dhigiteach’ i mBúcairist i mí an Mheithimh 2019. I bplean oibre 2019-2022 áiríodh dhá cheardlann ar cheol in 2020. Cumascadh iad sin ina mórchomhdháil amháin ar líne a d’eagraigh an Coimisiún an 4-5 Márta 2021, dar teideal ‘Music Moves Europe [Bain ceol as an Eoraip]: Éagsúlacht agus Iomaíochas Earnáil Cheoil na hEorpa’. Thug sí le chéile beagnach 100 rannpháirtí – go príomha saineolaithe ó Bhallstáit an Aontais agus ionadaithe ó earnáil an cheoil. Bhí seisiúin ar thionchar COVID‑19, ról an cheoil don chomhtháthú sóisialta agus dea-bhail, sruthú ceoil agus éagsúlacht chultúrtha, agus an tionscnamh ‘Bain ceol as an Eoraip’ mar chuid den phlé iomlánach le cainteoirí seachtracha. Tar éis na gceithre sheisiún sin, bhí díospóireacht bheartais ann do shaineolaithe ó na Ballstáit agus dóibh siúd amháin. Rinneadh achoimre ar na torthaí i dtuarascáil agus chuir na torthaí sin bonn eolais freisin faoi sheisiún tiomnaithe ag Comhdháil Uachtaránacht na Portaingéile maidir le seoladh Eoraip na Cruthaitheachta i mí an Mheithimh 2021. An t‑ilteangachas agus an t‑aistriúchán Ba iad aistritheoirí liteartha, foilsitheoirí, ionadaithe institiúidí cistithe nó Aireachtaí Cultúir a bhí sa ghrúpa MOC, agus ba í an Fhrainc a bhí ina cathaoirleach air. D’fhoilsigh an grúpa a thuarascáil an 3 Feabhra 2022 . Díríodh san obair ar na príomhdhúshláin atá roimh aistritheoirí, amhail tarraingteacht íseal na gairme (mar gheall ar dhrochdhálaí pá agus oibre den chuid is mó) agus an margadh le haghaidh oibreacha aistrithe a bheith ina gheilleagar leochaileach, go háirithe i gcás teangacha neamhfhorleathana. Moltar bearta i dtuarascáil an ghrúpa chun cabhrú le gairm an aistriúcháin a dhéanamh níos tarraingtí, le deiseanna oiliúna breise a chur ar fáil agus le cur ar chumas na gairme dul i mbun caibidlíochta maidir le pá agus dálaí oibre níos fearr. Moltar sa tuarascáil níos mó cistiú poiblí a chur ar fáil chun borradh a chur faoi thionscadail aistriúcháin agus pá comhionann trí chur chuige leathan a chlúdaíonn an slabhra luacha iomlán – ó na húdair go dtí na díoltóirí leabhar. Ba cheart lorg láidir Eorpach a bheith ar bhearta chun an léitheoireacht a chur chun cinn. I mí Feabhra 2022, d’eagraigh Uachtaránacht na Fraince an fóram dar teideal ‘Innovation, technologies et plurilinguisme’ in Lille. Glacadh conclúidí ón gComhairle i mí Aibreáin 2022 maidir le malartuithe idirchultúrtha a threisiú trí shoghluaisteacht ealaíontóirí agus gairmithe cultúrtha agus cruthaitheacha, agus tríd an ilteangachas sa ré dhigiteach, ina léirítear freisin moltaí an ghrúpa MOC. Maoiniú agus nuálaíocht in earnálacha an chultúir agus na cruthaitheachta Le linn a hUachtaránachta, d’eagraigh an Rómáin cruinniú neamhfhoirmiúil i mBúcairist le haghaidh na n‑airí cultúir. Mar thoradh air sin, glacadh Dearbhú Bhúcairist ó na hAirí Cultúir agus a n‑ionadaithe maidir le ról an chultúir i bhforbairt thodhchaí na hEorpa an 16 Aibreán 2019. An dá sheimineár stocáirimh a bhí beartaithe i dtosach maidir le forbairt a dhéanamh ar an obair a rinneadh faoin bPlean Oibre a bhí ann roimhe seo, rinneadh iad a chumasc in aon imeacht amháin dar teideal ‘Éiceachórais earnálacha an chultúir agus na cruthaitheachta: Na Treochtaí a Aisiompú’. D’eagraigh an Coimisiún agus an tionscadal ‘Creative FLIP’ an t‑imeacht sin sa Bhruiséil an 28-29 Eanáir 2020 . Leis an imeacht sin tugadh le chéile beagnach 250 geallsealbhóir ó earnálacha an chultúir agus na cruthaitheachta as gach cearn den Eoraip. Bhí lucht ceaptha beartas an Aontais Eorpaigh, ionadaithe ‘Guthanna an Chultúir’ agus Líonra Eorpach na Mol Cruthaitheach páirteach ann. Mar thoradh air sin cruthaíodh sineirgí idir tionscadail agus ceapadh beartas, agus comhar i measc ranna agus disciplíní éagsúla. Phléigh na rannpháirtithe freisin an chaoi ar cuireadh chun feidhme na moltaí ó ghrúpaí MOC a bhí ann roimhe seo dar teideal ‘Rochtain ar Airgeadas’ agus ‘Beartais Phoiblí maidir leis an Nuálaíocht agus an Fhiontraíocht in earnálacha an chultúir agus na cruthaitheachta’ agus na conclúidí trasnaí ón gComhairle agus an méid a bhí fós le déanamh. Rinneadh achoimre ar na moltaí a tháinig as sin i mbróisiúr a dáileadh go forleathan . 3.4.Tosaíocht D: An comhionannas inscne An comhionannas inscne Sheol an Coimisiún staidéar neamhspleách maidir le bearnaí idir na hinscní in earnálacha an chultúir agus na cruthaitheachta, a foilsíodh i mí Lúnasa 2019. Eisíodh leagan nuashonraithe i mí Mheán Fómhair 2020 . Chuir Líonra Eorpach na Saineolaithe maidir le Cultúr agus Closamharc an staidéar le chéile, i ndlúthchomhar le páirtithe leasmhara earnála. Cuireadh an tuarascáil faoi bhráid Choiste na Comhairle um Ghnóthaí Cultúrtha i mí Dheireadh Fómhair 2020 agus faoi bhráid an ghrúpa MOC maidir leis an gcomhionannas inscne in earnálacha an chultúir agus na cruthaitheachta i mí Mheán Fómhair 2019. Dáileadh an tuarascáil go forleathan. Ina theannta sin, chuir sí bonn eolais faoi imeachtaí maidir leis an gcomhionannas inscne a d’eagraigh Uachtaránacht na Gearmáine. Eagraíodh cruinniú idirphlé de chuid ‘Guthanna an Chultúir’ maidir leis an gcomhionannas inscne, le tacaíocht ón gCoimisiún, an 4-5 Meán Fómhair 2019 nuair a cuireadh tuarascáil ‘Guthanna an Chultúir’ i láthair. An grúpa MOC maidir leis an gcomhionannas inscne in earnálacha an chultúir agus na cruthaitheachta, faoi chathaoirleacht na hOstaire, roinn sé a thaithí chun moltaí a chur ar fáil maidir leis an mbearna idir na hinscní in earnálacha an chultúir agus na cruthaitheachta a dhúnadh. Ina thuarascáil, a eisíodh i mí an Mheithimh 2021 , dírítear ar na príomhdhúshláin amhail steiréitíopaí inscne, ciapadh gnéasach, rochtain ar mhargadh an tsaothair agus an bhearna phá idir na hinscní, rochtain ar shochair shóisialta, rochtain ar acmhainní, rochtain ar phoist cheannaireachta agus fiontraíocht na mban, bailiú sonraí, an comhionannas inscne san ionad oibre, buiséadú inscne agus modheolaíochtaí maidir le príomhshruthú inscne, chomh maith le teanga atá íogair ó thaobh inscne de.

Cuireadh torthaí an ghrúpa MOC i láthair den chéad uair ag Comhdháil Uachtaránacht na Portaingéile maidir le comhtháthú sóisialta an 5-6 Bealtaine 2021. Bhí sé i gcomhthráth le glacadh na Straitéise maidir le Comhionannas Inscne 2020-2025 ag an gCoimisiún. I mí na Nollag 2020, ghlac an Ghearmáin conclúidí ón Uachtaránacht maidir leis an gcomhionannas inscne sa chultúr a bhí ag freagairt go ginearálta do mholtaí na saineolaithe. Rinneadh breithniú i mí Aibreáin 2022 chun dul chun cinn a shainaithint mar aon le réimsí a bhféadfaí feabhas a chur orthu. Ardaíodh ceachtanna a foghlaimíodh le linn an phróisis MOC i bhfóram maidir leis an gcomhionannas inscne a d’óstáil Uachtaránacht na Fraince an 8-10 Márta 2022 in Angers, agus a eagraíodh mar chuid de shéasúr na Fraince-na Portaingéile 2022. 3.5.Tosaíocht E: Caidreamh cultúrtha idirnáisiúnta Cur chuige straitéiseach An 8 Aibreán 2019 ghlac an Chomhairle Gnóthaí Eachtracha na conclúidí ón gComhairle maidir le cur chuige straitéiseach de chuid an Aontais i ndáil leis an gcaidreamh cultúrtha idirnáisiúnta agus creat gníomhaíochta . Aithnítear sna conclúidí an gá atá le cur chuige trasnaí i leith an chultúir, agus é mar aidhm ag an am céanna éifeachtacht agus tionchar bheartas eachtrach an Aontais a neartú trí chaidreamh cultúrtha idirnáisiúnta a chomhtháthú ina ionstraimí beartais eachtraigh. Sna conclúidí iarrtar comhordú beartais níos fearr i measc Ard‑Stiúrthóireachtaí an Choimisiúin, na mBallstát agus eagraíochtaí cultúrtha, lena n‑áirítear i bhforbairt chomhpháirteach straitéisí áitiúla ag Toscaireachtaí an Aontais, ag Ballstáit an Aontais agus ag an gCoimisiún. Leis an gcomhar i réimse an chultúir, leantar de luachanna coiteanna a chur chun cinn agus d’éagsúlacht chultúrtha uathúil na hEorpa a chur chun cinn mar spreagadh do thionchar domhanda an Aontais ar fud an domhain i dtéarmaí comhpháirtíochtaí cothroma, comhionanna agus fadtéarmacha. Ag imeacht Uachtaránacht na Slóivéine dar teideal ‘Future Unlocked! [An Todhchaí a Nochtadh!]’ pléadh earnálacha an chultúir agus na cruthaitheachta mar ghníomhairí don athrú. D’eagraigh an Aireacht Gnóthaí Eachtracha an t‑imeacht an 12-15 Meán Fómhair 2021, agus mar chuid den imeacht cumascadh an Chomhdháil Ardleibhéil maidir leis an gCultúr i gCaidreamh Eachtrach, Fóram Cruthaitheach Liúibleána, Cruinniú Mullaigh Eorpach na dTionscal Cruthaitheach agus cruinniú na n‑oifigeach sinsearach maidir le caidreamh cultúrtha idirnáisiúnta. Cuimsítear na Balcáin Thiar, an Mheánmhuir Theas agus an Afraic sa raon feidhme geografach freisin. 3.6.Tosaíocht F: An cultúr mar spreagadh don fhorbairt inbhuanaithe An ghné chultúrtha den fhorbairt inbhuanaithe Bhí saineolaithe ó riaracháin náisiúnta, saineolaithe eolaíocha, ionadaithe ó UNESCO agus saineolaithe seachtracha eile rannpháirteach sa ghrúpa MOC, a raibh an Fhionlainn agus an Ghearmáin ina gcomhchathaoirligh air. Tá coinne leis an tuarascáil uaidh i mí Mheán Fómhair 2022. Bhí idirphlé ‘Guthanna an Chultúir’ maidir le hábhar an chultúir agus Spriocanna Forbartha Inbhuanaithe ar siúl roimh an obair sin, ar idirphlé é a eagraíodh le tacaíocht ón gCoimisiún i mí Feabhra 2021. Dá thoradh sin foilsíodh tuarascáil ‘Guthanna an Chultúir’ . Díríodh ar thrí ábhar sa ghrúpa MOC: 1) tacú le comhtháthú an chultúir i straitéisí náisiúnta um fhorbairt inbhuanaithe agus feabhas a chur air trí athbhreithnithe náisiúnta deonacha; 2) uirlisí tuairiscithe UNESCO, lena léirítear an cultúr mar spreagadh do Spriocanna Forbartha Inbhuanaithe; agus 3) tionscadail ón mbun aníos faoi stiúir páirtithe leasmhara agus líonraí ina n‑oibríonn príomhghníomhaithe cultúrtha le chéile ar mhaithe le spriocanna inbhuanaitheachta agus torthaí dearfacha a bhaint amach. Cúram tábhachtach eile don ghrúpa is ea ionchur a chur ar fáil don tuarascáil atá beartaithe ag an gCoimisiún maidir leis an gcultúr agus an fhorbairt inbhuanaithe, a bhfuil coinne lena heisiúint sa dara leath de 2022, chomh maith le bonn eolais a chur faoi na seasaimh agus na moltaí a chuirfear san áireamh sa dearbhú críochnaitheach ó imeacht Mondiacult UNESCO i Meicsiceo i mí Mheán Fómhair 2022. Tá obair an ghrúpa MOC sin idirnasctha freisin leis an ngá atá ag teacht chun cinn le cultúr a chomhtháthú níos mó i bpleanáil straitéiseach beartais phoiblí ós rud é go ndearnadh difear tromchúiseach do chórais saoil na sochaithe i ngeall ar an bpaindéim, an géarchéim aeráide agus díghrádú comhshaoil. 3.7.Staitisticí cultúir Tá sé ríthábhachtach go ndéantar sonraí iontaofa maidir leis an gcultúr a tháirgeadh go rialta ar mhaithe le ceapadh beartas atá bunaithe ar fhianaise. Cuirtear staitisticí cultúir i dtábhacht sa phlean oibre mar thosaíocht thrasnaí a bheidh le breithniú dá réir. Cuireann Eurostat sonraí comhchuibhithe ar fáil ar leibhéal an Aontais Eorpaigh agus tugann sé cothrom le dáta a roinn ghréasáin thiomnaithe maidir le staitisticí cultúir nuair a bhíonn sonraí nua ar fáil i ndiaidh suirbhéanna Eorpacha ábhartha. In 2020-2021 sheol Eurostat trí cheistneoir maidir le hearnálacha an cheoil, na hoidhreachta cultúrtha agus na leabhar le haghaidh institiúidí náisiúnta staidrimh. Ba é an aidhm a bhí leis sin foinsí malartacha sonraí a bhailiú ar an leibhéal náisiúnta. Cuirtear Meitheal Eurostat um Staitisticí Cultúir ar an eolas go rialta agus téitear i gcomhairle leis chun feabhas a chur ar cháilíocht na staitisticí maidir leis an gcultúr agus chun iad a fhorbairt a thuilleadh. I lár 2020 sheol an Coimisiún glao ar thograí maidir le ‘Earnálacha an Chultúir agus na Cruthaitheachta san Aontas a thomhas’ chun tionscadal píolótach a mhol Parlaimint na hEorpa in 2019 a chur chun feidhme. Is é is aidhm dó creat a chruthú chun na hearnálacha sin a thomhas agus na bearnaí sonraí a líonadh ar leibhéal Eurostat. Meastar go dtabharfar an tionscadal chun críche i mí na Nollag 2022. Mar obair leantach ar an staidéar féidearthachta chun Faireachlann Eorpach um Cheol a bhunú faoin tionscnamh ‘Bain Ceol as an Eoraip’, rinneadh gníomhaíochtaí áirithe a bhaineann le sonraí a chomhtháthú san Fhaireachlann Eorpach um Sháruithe ar Chearta Maoine Intleachtúla. Cuireadh obair staidrimh eile a bhfuil cur síos uirthi sa staidéar san áireamh i nglao earnála sonraí 2022 maidir leis an gceol faoin gclár Fís Eorpach (‘I dtreo éiceachóras Eorpach ceoil atá iomaíoch, cothrom agus inbhuanaithe’). 3.8.Digitiú Tá an chaoi a ndéanann earnálacha agus tionscail an chultúir agus na cruthaitheachta ábhar a chruthú, a tháirgeadh, a choimeád agus a chomhroinnt ag éirí níos digití, agus baineann deiseanna ollmhóra leis sin don earnáil maidir le fás agus turgnamh a dhéanamh, le hathmhachnamh a dhéanamh ar an gcaoi le bheith rannpháirteach ar bhealach níos fearr le lucht féachana / éisteachta traidisiúnta agus lucht féachana / éisteachta a bhfuil sé níos deacra teacht orthu, agus rannpháirtíocht chultúrtha a mhéadú. Chuir paindéim COVID‑19 dlús leis an gclaochlú digiteach sin. Thairis sin, tá na dúshláin atá ann faoi láthair maidir le glacadh digiteach cothrom níos feiceálaí fós de bharr na géarchéime. Ar roinnt de na saincheisteanna nach mór dul i ngleic leo chun a áirithiú go rachaidh an t‑aistriú digiteach chun tairbhe do ghníomhaithe cultúrtha agus saoránaigh na hEorpa, áirítear iad seo a leanas: (i) costais rochtana ar theicneolaíocht; (ii) ganntanas scileanna (digiteacha agus bainistithe sonraí); (iii) comhroinnt éagórach ioncaim le haghaidh úsáidí digiteacha; (iv) spleáchas ar ardáin sheachtracha; (v) forlámhas na soláthraithe príomhshrutha; (vi) an éagsúlacht chultúrtha a chur chun cinn agus a chaomhnú; (vii) easpa bonneagair/seirbhísí d’earnálacha áirithe; agus (viii) an deighilt dhigiteach. Tá cuid de na saincheisteanna sin i gcroílár an Phlean Oibre don Chultúr agus mar chuid d’obair bheartas digiteach an Choimisiúin agus na mBallstát faoi chuimsiú a n‑inniúlachtaí faoi seach. 4.MEASÚNÚ AR AN bPLEAN OIBRE: modhanna oibre Le haghaidh na ngníomhaíochtaí uile atá beartaithe, sainaithnítear sa phlean oibre na modhanna oibre atá le húsáid. Áirítear leo sin: Grúpaí MOC, comhdhálacha, tionscadail phiarfhoghlama, staidéir, ceardlanna, seimineáir stocáirimh, grúpaí saineolaithe, conclúidí ón gComhairle agus cruinnithe neamhfhoirmiúla na n‑airí cultúir . Liostaíodh ocht ngrúpa MOC san iomlán sa phlean oibre. Mar sin féin, rinneadh ceardlann ar líne den ghrúpa MOC maidir le comhtháthú sóisialta. De bharr ghéarchéim COVID‑19, bhí gá le mionoiriúnuithe breise, lena n‑áirítear athruithe ar roinnt de na 10 gcomhdháil a bhí beartaithe, ar na ceardlanna (cumascadh dhá cheardlann, cuireadh moill ar cheithre cinn) agus ar na gníomhaíochtaí piarfhoghlama (cumascadh dhá cheann). Sna freagraí a thug siad ar shuirbhé an Choimisiúin, measann tromlach mór na mBallstát go bhfuil na modhanna oibre atá ann faoi láthair iomchuí chun uaillmhianta an phlean oibre a bhaint amach. Measann siad gurb iad na grúpaí MOC an modh oibre is iomchuí, agus na ceardlanna ina dhiaidh sin. Ba lú an tóir a bhí ar chomhdhálacha, staidéir, seimineáir stocáirimh agus piarfhoghlaim. I bhfianaise na mbuntáistí agus na dteorainneacha a bhaineann le gach modh oibre, rinneadh roinnt moltaí maidir le formáidí oibre eile a d’fhéadfaí a chur leis an bplean oibre amach anseo (féach roinn 6 den tuarascáil seo).

4.1.Modh oscailte comhordúcháin (MOC) Lean MOC, ós rud é gur creat solúbtha neamhcheangailteach é, de bheith ina phríomhmhodh oibre i gcur chun feidhme an phlean oibre agus d’éascaigh sé an comhar struchtúrtha idir na Ballstáit. Rinneadh obair gach grúpa MOC a ailíniú le tosaíocht plean oibre. Gné úrnua a bhain leis an bplean oibre sin ná gur ullmhaigh an Coimisiún sainorduithe na ngrúpaí agus gur chomhaontaigh Coiste na Comhairle um Ghnóthaí Cultúrtha iad ina dhiaidh sin. Chuir sé sin creat agus fócas soiléir ar fáil do na grúpaí. Tá dearcadh dearfach ag na Ballstáit maidir leis an gcur chuige sin. Thionóil grúpaí MOC sé chruinniú fhoirmiúla (an chuid is mó acu ar líne) ar an meán, agus d’eagraigh an Coimisiún iad ar fad. Bhí cruinnithe breise neamhfhoirmiúla agus seisiúin dréachtaithe ag cuid de na grúpaí. Ina theannta sin, roinn cuid acu ina bhfoghrúpaí chun obair a dhéanamh ar fho-thopaicí. Leis an modh oibre sin bíonn idir 25 agus 50 saineolaí páirteach in aghaidh an ghrúpa, ó thart ar 23 Bhallstát ar an meán. Is gnách go maireann obair na ngrúpaí 1-2 bliana, lena n‑áirítear an t‑am a theastaíonn chun an tuarascáil a thabhairt chun críche. I dtuarascáil MOC amháin, mar ghné úrnua, cuireadh leathanach gréasáin ar a raibh cás‑staidéir, ábhar in‑íoslódáilte agus podchraoltaí san áireamh; mar sin féin, chuir sé sin le hualach oibre na saineolaithe agus an Choimisiúin. Bhí tíortha comhpháirtíochta páirteach i dtrí cinn as seacht gcinn de na MOCanna, tíortha amhail an Eilvéis, an Iorua agus an Íoslainn. Measann na Ballstáit go bhfuil tairbhe ag baint leis an gcomhar sin le tíortha neamh‑AE i ngrúpaí MOC, agus cuireann siad in iúl freisin go bhfuil siad oscailte do rannpháirtíocht na mBalcán Thiar in ábhair ábhartha. De réir an tsuirbhé, is mór ag na Ballstáit MOC mar mhodh oibre, ach aithníonn siad freisin ualach na n‑éileamh tuairiscithe ar na grúpaí sin. Measann na Ballstáit go bhfuil tábhacht ag baint le tuarascálacha MOC agus leis na cruinnithe féin. Ach is cosúil nach bhfuil ach tionchar díreach teoranta ag na tuarascálacha sin ar cheapadh beartas agus cleachtais páirtithe leasmhara. Léirítear sa suirbhé freisin nár bhain formhór mór na mBallstát úsáid as níos mó ná 5 thuarascáil as 10 dtuarascáil MOC (a liostaítear) le haghaidh ceapadh beartas ar an leibhéal náisiúnta, réigiúnach nó áitiúil. Mar sin féin, thuairiscigh na Ballstáit roinnt samplaí nithiúla de thuarascálacha MOC a raibh tionchar acu ar cheapadh beartas ar an leibhéal náisiúnta, amhail straitéisí agus athchóirithe a fhorbairt nó eagraíochtaí nua a bhunú. 4.2.Dáileadh agus cumarsáid aschuir an phlean oibre De réir an tsuirbhé, ní fheictear d’fhormhór na mBallstát go bhfuil gá leis an bplean oibre chun gníomhaíochtaí dáileacháin a bheadh ceangailteach a shonrú. Forbraíodh réimse gníomhaíochtaí cheana féin, amhail aistriúchán tuarascálacha, foilsiú faisnéise ar shuíomhanna gréasáin agus ardáin rialtais, comhdhálacha, pléití agus ceardlanna a chuireann leis an díospóireacht phoiblí ar na hábhair a bhaineann le táirgí insoláthartha an phlean oibre. Is léir ón taithí atá faighte go bhfuil a lán oibre agus saineolais á n‑infheistiú i gcur chun feidhme gníomhaíochtaí plean oibre eile. Chun tionchar na hoibre sin ar cheapadh beartas agus ar chleachtais páirtithe leasmhara a mhéadú, is léir gur fearr an tairbhe a bheadh le baint as dáileadh agus cumarsáid thorthaí MOC agus aschuir eile an phlean oibre a mhéadú sna Ballstáit ar bhealach spriocdhírithe cliste. Ba cheart gach leibhéal riaracháin, eagraíochtaí páirtithe leasmhara, comhlachais ghairmiúla, an preas, etc a bheith san áireamh leis sin. Chuige sin, ba cheart MOC agus táirgí insoláthartha eile den phlean oibre a bheith ar ardchaighdeán agus oiriúnach don lucht ceaptha beartas. Cé go bhfuil an t‑ábhar saibhir, is féidir leis na tuarascálacha a bheith casta, fada agus deacair a chur i bhfeidhm. Chun leas iomlán a bhaint astu, ní mór moltaí beartais soiléire agus nithiúla a chur i láthair iontu, agus na moltaí sin a thacú le fianaise ábhartha. Ní mór iad a bheith gonta agus scríofa i dteanga neamhacadúil gan béarlagair a úsáid, ar teanga í ar féidir le daoine nach speisialtóirí iad a thuiscint agus gníomhú ina leith. Ba cheart tuarascálacha níos giorra agus níos spriocdhírithe, lena n‑áirítear achoimrí ina bhfuil príomhthorthaí, a spreagadh. Chuideodh an méid sin freisin le dlús a chur le próisis aistriúcháin agus cumarsáide. 4.3.Páirtithe leasmhara cultúrtha Bhí baint níos dlúithe ná riamh ag eagraíochtaí agus páirtithe leasmhara cultúrtha i gcur chun feidhme an Phlean Oibre don Chultúr, go háirithe i bhfianaise na paindéime. Mar thoradh air sin, tá níos mó imeachtaí agus plé ar siúl ar líne agus tá earnálacha an chultúir agus na cruthaitheachta ag gníomhú i gcomhpháirt le chéile ar leibhéal an Aontais agus ag labhairt d’aon ghuth chun aghaidh a thabhairt ar riachtanais na n‑earnálacha (e.g. ráitis phoiblí chomhpháirteacha). I gcodanna eile den doiciméad seo tugadh tuairisc freisin ar rannpháirtíocht na bpáirtithe leasmhara. I gcomhréir leis an gClár Oibre Eorpach nua don Chultúr, rinne an Coimisiún an t‑idirphlé struchtúrtha leis an tsochaí shibhialta maidir leis an gcultúr a neartú a thuilleadh. Sheol sé sraith nua ‘Guthanna an Chultúir’ ó 2019-2022 maidir le téamaí tráthúla, i gcomhréir le tosaíochtaí an phlean oibre freisin. I measc na dtéamaí sin, cumhdaíodh: ról an chultúir i limistéir neamhuirbeacha an Aontais Eorpaigh ; cothromaíocht inscne in earnálacha an chultúir agus na cruthaitheachta (atá nasctha le MOC); an cultúr agus spriocanna forbartha inbhuanaithe (atá nasctha le MOC); stádas agus dálaí oibre ealaíontóirí, agus gairmithe cultúrtha agus cruthaitheacha (atá nasctha le MOC); caidreamh cultúrtha idirnáisiúnta (a chuireann leis an bplé ag cruinniú na n‑oifigeach sinsearach faoi Uachtaránacht na Fraince) . Cuireadh feabhas ar shineirgí, lena n‑áirítear cruinnithe lena dtugtar le chéile rannpháirtithe MOC agus ‘Guthanna an Chultúir’ chun a n‑aschuir agus a dtuarascálacha a chomhroinnt. Ina theannta sin, tá forbairt bhreise déanta ag an gCoimisiún ar idirphléití earnála spriocdhírithe maidir leis an gcultúr, go háirithe maidir leis an oidhreacht chultúrtha (An Grúpa Saineolaithe um an Oidhreacht Chultúrtha) agus maidir leis an gceol (Bain Ceol as an Eoraip). Chomh maith leis sin, faoi Chomhshocrú an Aontais Eorpaigh um Scileanna agus i gcomhréir leis an Straitéis Eorpach maidir le tionsclaíocht, chuir an Coimisiún páirtithe leasmhara ar fáil chun comhpháirtíocht scileanna ar mhórscála a chur ar bun in éiceachóras thionscail an chultúir agus na cruthaitheachta. Tá deis fós ann do rannpháirtíocht níos mó idir páirtithe leasmhara agus an tsochaí shibhialta agus chun feabhas a chur ar bhaint amach an phlean oibre, mar a chuir na Ballstáit in iúl sa suirbhé freisin. 5.MEASÚNÚ AR AN bPLEAN OIBRE: aschuir bheartais I dteannta na dtosaíochtaí don chultúr a leag gach Uachtaránacht de chuid an Aontais síos, tá sé beartaithe cheana féin, leis an bPlean Oibre don Chultúr, roinnt conclúidí (féideartha) ón gComhairle a ghlacadh ón tús, ar a mbeidh obair theicniúil roimh ré – grúpaí MOC, staidéir agus ceardlanna (clár oibre rollach dinimiciúil). Ina bhfreagraí ar an suirbhé, mheas na Ballstáit go raibh tairbhe ag baint leis an nasc seo idir aschuir an phlean oibre agus obair na n‑Uachtaránachtaí rothlacha. Léiríodh go bhfuil tairbhe ag baint leis an obair shaineolach agus acadúil a nascadh le haschuir bheartais inláimhsithe chun dul i ngleic le príomhthosaíochtaí, agus ba cheart é sin a neartú amach anseo. Ba é an toradh a bhí air sin na conclúidí seo a leanas ón gComhairle: -Glúine óga cruthaitheacha, a glacadh i mí na Bealtaine 2019 faoi Uachtaránacht na Rómáine; -Feabhas a chur ar chúrsaíocht trasteorann saothar closamhairc Eorpach, a glacadh i mí na Bealtaine 2019 faoi Uachtaránacht na Rómáine; -Bainistiú riosca i réimse na hoidhreachta cultúrtha, a glacadh i mí na Bealtaine 2020 faoi Uachtaránacht na Cróite; -An comhionannas inscne in earnálacha an chultúir agus na cruthaitheachta, a glacadh i mí na Nollag 2020 faoi Uachtaránacht na Gearmáine (Conclúidí ón Uachtaránacht) ; -An cultúr, ailtireacht agus timpeallacht thógtha ardcháilíochta mar phríomhghnéithe den tionscnamh Bauhaus Eorpach Nua, a glacadh i mí na Nollag 2021 faoi Uachtaránacht na Slóivéine;

-Malartuithe idirchultúrtha a threisiú trí shoghluaisteacht ealaíontóirí agus gairmithe cultúrtha agus cruthaitheacha, agus tríd an ilteangachas sa ré dhigiteach, a glacadh i mí Aibreáin 2022 faoi Uachtaránacht na Fraince. Ina theannta sin, de thoradh saincheisteanna nua a bhfuil ábharthacht mhór ag baint leo maidir le ceapadh beartas cultúir agus a dhéanann difear d’earnálacha an chultúir agus na cruthaitheachta san Eoraip (e.g. an crith talún tubaisteach i Ságrab i mí an Mhárta 2020, an méadú atá ag teacht ar neart Chlár Oibre 2030 don Fhorbairt Inbhuanaithe, paindéim COVID‑19 agus an próiseas téarnaimh), tá na huachtaránachtaí faoi seach ag obair ar fhreagairtí beartais agus aschuir bheartais sna réimsí seo a leanas: -An ghné chultúrtha den fhorbairt inbhuanaithe, a glacadh i mí na Samhna 2019 faoi Uachtaránacht na Fionlainne (Rún ón gComhairle) ; -Leasú ar an bPlean Oibre don Chultúr (2019-2022), a glacadh i mí na Bealtaine 2020 faoi Uachtaránacht na Cróite; -Téarnamh, athléimneacht agus inbhuanaitheacht earnálacha an chultúir agus na cruthaitheacha, a glacadh i mí na Bealtaine 2021 faoi Uachtaránacht na Portaingéile . Sheol na huachtaránachtaí réimse imeachtaí ardleibhéil a bhaineann le tosaíochtaí an phlean oibre agus lena spreagtar an clár oibre beartais, ach mar sin féin, ní liostaítear sa phlean oibre iad. Áirítear leo sin: -Cruinnithe neamhfhoirmiúla na n‑airí cultúir chun oidhreacht chultúrtha choiteann na hEorpa a chosaint, chun aghaidh a thabhairt ar iarmhairtí COVID‑19 agus ar thionchar ionradh na Rúise ar an Úcráin; -Cruinnithe oifigeach sinsearach i réimse an chaidrimh chultúrtha idirnáisiúnta arna n‑eagrú ag Aireachtaí Gnóthaí Eachtracha/i gcomhar le hAireachtaí Gnóthaí Eachtracha i mí Mheán Fómhair 2020, i mí Mheán Fómhair 2021 agus i mí Aibreáin 2022; -Comhdhálacha agus imeachtaí de chuid na hUachtaránachta, e.g. maidir le cosaint na hoidhreachta cultúrtha agus iltaobhachas i mí na Samhna 2020; maidir leis an daonlathas cultúrtha i mí Aibreáin 2021; maidir leis na rioscaí atá ann don oidhreacht, do mhúsaeim, do chartlanna agus don ailtireacht i mí an Mhárta 2022. Léirítear leis an raidhse aschuir bheartais a táirgeadh faoin bPlean Oibre seo don Chultúr – agus na Pleananna Oibre don Chultúr a bhí ann roimhe seo freisin – gur gá breithniú agus measúnú a dhéanamh ar an dul chun cinn atá déanta maidir leis an obair leantach ar na torthaí, na moltaí agus na cuirí a bhaineann le ceapadh beartas ar an leibhéal náisiúnta agus ar leibhéal Eorpach. 6.CONCLÚIDÍ: machnamh maidir le creat feabhsaithe agus tosaíochtaí nua Bhain paindéim an choróinvíris agus ionradh na Rúise ar an Úcráin corraí as ár sochaithe. Bhí tionchar mór acu ar an gcultúr, ar earnálacha an chultúir agus na cruthaitheachta agus ar shaol agus ar dhálaí oibre na n‑ealaíontóirí agus na ngairmithe cultúrtha. Léirigh géarchéim COVID‑19 go soiléir a luachmhar is atá an cultúr don Eoraip agus d’athléimneacht na sochaithe agus do dhea-bhail na ndaoine; léiríonn an staid san Úcráin freisin a thábhachtaí atá an cultúr chun ár luachanna Eorpacha a chur in iúl. Ar an leibhéal domhanda, deimhníodh tábhacht shistéamach an chultúir agus earnálacha an chultúir agus na cruthaitheachta mar spreagthóirí dearfacha don chlaochlú sochaíoch inbhuanaithe. Idir an dá linn, leanann dúshláin thábhachtacha don chultúr ón am atá caite de bheith ann, amhail an t‑athrú aeráide, digitiú nó dálaí oibre. Ba cheart féachaint ar an gcéim nua de chomhar an Aontais maidir leis an gcultúr ó 2022 ar aghaidh i bhfianaise na bhforbairtí sin agus ba cheart go léireofaí an bhéim mhéadaithe ar chultúr d’athléimneacht an duine agus don inbhuanaitheacht chomhchoiteann. In éineacht le Plean Oibre nua don Chultúr, d’fhéadfadh creat níos comhtháite de chuid an Aontais maidir leis an gcomhar sa chultúr a chur ar a gcumas do na Ballstáit agus don Choimisiún freagairt ar bhealach comhbheartaithe do dhúshláin atá ann cheana agus do dhúshláin nua. Leis sin chuirfí feabhas ar an gcomhar maidir leis an gcultúr, agus urraim iomlán á tabhairt don choimhdeacht agus don éagsúlacht náisiúnta/réigiúnach. Chruthófaí comhsheasmhacht idir uirlisí éagsúla beartas cultúir, agus d’áiritheofaí sineirgí le mórthionscnaimh chomh maith le comhleanúnachas le cistí agus cláir an Aontais. Leis an gcur chuige sin, d’fheabhsófaí inrochtaineacht ar cheapadh beartas cultúir ar leibhéal an Aontais mar aon leis an infheictheacht, éifeacht agus breisluach an Aontais a bhaineann leis sin , rud a thabharfadh tairbhí atá níos nithiúla d’earnálacha an chultúir agus na cruthaitheachta. In 2020 moladh sa tuarascáil speisialta ó Chúirt Iniúchóirí na hEorpa ‘feabhas a chur ar chreat straitéiseach reatha an Aontais don chultúr, lena n‑áirítear cuspóirí straitéiseacha agus oibríochtúla’ – dearcadh ar a bhfuil an Chomhairle d’aon tuairim ar an mórgóir sna conclúidí uaithi ina dhiaidh sin . Ina rún maidir le téarnamh cultúrtha na hEorpa , luaigh Parlaimint na hEorpa freisin an gá atá le comhar méadaithe maidir le ceapadh beartas an Aontais agus tacaíocht don chultúr, don oidhreacht chultúrtha agus d’earnálacha an chultúir agus na cruthaitheachta. Iarrann an tsochaí shibhialta arís agus arís eile go soláthrófaí creat trasnaí uileghabhálach chun an Eoraip a athbheochan agus a athshamhlú tríd an gcultúr . Sa suirbhé maidir leis an tuarascáil seo, léirigh roinnt Ballstát tacaíocht shoiléir do neartú chreat beartas cultúir an Aontais, ach bhí Ballstáit eile fós níos faichillí. I measc thosaíochtaí an Phlean Oibre reatha don Chultúr, leanann an caidreamh idir an cultúr agus luachanna inbhuanaitheachta de bheith an‑ábhartha don todhchaí, i gciall níos leithne na forbartha inbhuanaithe agus maidir leis an mbéim ar théamaí sonracha araon, téamaí sonracha amhail an t‑athrú aeráide (lena n‑áirítear glasú earnáil an chultúir) agus dea-bhail. Sa Teachtaireacht maidir le Bauhaus Eorpach Nua , cuirtear i dtábhacht ról bunúsach an chultúir chun aghaidh a thabhairt ar dhúshláin inbhuanaitheachta agus chun tacú le claochlú dearfach na sochaí. Tá gá le béim leanúnach ar an athrú aeráide agus ar an gcomhshaol chun aghaidh a thabhairt ar na rioscaí móra agus ar na dúshláin mhóra a bhaineann leis an oidhreacht chultúrtha agus nádúrtha, ar thaobh amháin, agus chun cur le ról an chultúir agus na n‑ealaíon a ghabhfaidh leis na hoiriúnuithe iompraíochta agus meabhracha ar an athrú aeráide agus ar dhíghrádú comhshaoil (amhail cumas na healaíne agus an deartha chun idirghníomhaíocht dhaonna leis an dúlra a athshainiú), ar an taobh eile. Tá téarnamh agus athléimneacht earnálacha agus thionscail an chultúir agus na cruthaitheachta i ndiaidh COVID ríthábhachtach i gcónaí agus ba cheart tosaíocht a thabhairt dóibh sin. D’fhéadfaí an méid sin a nascadh le cur chun feidhme na Saoráide Téarnaimh agus Athléimneachta sna Ballstáit agus leis an deis a chruthaíonn an tsaoráid sin dea-chleachtais a chomhroinnt agus constaicí coiteanna a shainaithint. Ní mór don bhéim dul níos faide ná an athléimneacht (i.e. inoiriúnaitheacht do thurraingí) chun na hearnálacha a chumhachtú maidir le bheith níos ullmhaithe do dhúshláin a bheidh ann amach anseo. Tá éifeachtaí an chlaochlaithe dhigitigh ar an éagsúlacht chultúrtha agus ealaíonta – samhlacha gnó, caidreamh le lucht féachana / éisteachta agus an t‑athrú ar mhodhanna bunsmaoinimh, táirgthe agus tomhaltais – fós ábhartha. Is léir gur saincheisteanna móra fós iad stádas, dálaí oibre agus sóisialta chomh maith le hathléimneacht gairmithe cultúrtha agus cruthaitheacha i ndáil le comhar an Aontais le haghaidh na mblianta amach romhainn. Tá dálaí oibre ealaíontóirí dulta in olcas go mór i ngeall ar ghéarchéim COVID‑19. Tá níos mó airde á tabhairt ag na Ballstáit ar an ábhar sin, lena n‑áirítear ina bpléití ar leibhéal an Aontais. Sa rún uaithi i mí Dheireadh Fómhair 2021, d’iarr Parlaimint na hEorpa ar an gCoimisiún ‘Stádas Eorpach an Ealaíontóra a mholadh, ina leagfar amach creat comhchoiteann le haghaidh dálaí oibre agus íoschaighdeán do gach Ballstát’. Tacaíonn an Coimisiún le huaillmhianta sa réimse sin. Thairis sin, i bhfianaise na gceachtanna a foghlaimíodh ón ngéarchéim, ba cheart béim athnuaite a leagan ar an obair a rinneadh chun an comhtháthú sóisialta a neartú agus chun rochtain ar an gcultúr a leathnú. Mar shampla, is saincheisteanna reatha iad tionchar an chultúir agus na n‑ealaíon ar dhea-bhail agus ar shláinte mheabhrach, rochtain ar an gcultúr agus ar chruthaitheacht ag daoine faoi mhíchumas (mar lucht féachana, agus freisin mar ealaíontóirí agus cruthaitheoirí) agus an éagothroime leanúnach idir cheantair thuaithe agus uirbeacha maidir le rochtain ar chultúr agus níor tugadh aghaidh leormhaith ar na saincheisteanna sin go fóill sa phlé maidir le beartas cultúir an Aontais. Ar an gcaoi chéanna, b’ábhar spéise é an cuimsiú agus an neamh‑idirdhealú a chur chun cinn agus ciníochas a chomhrac tríd an gcultúr, go háirithe agus aird á tabhairt ar na moltaí sa rún ó Pharlaimint na hEorpa an 8 Márta 2022 maidir le ‘Ról an chultúir, an oideachais, na meán agus an spóirt sa chomhrac i gcoinne an chiníochais’ . Leis an dul chun cinn atá déanta maidir le comhionannas inscne sna hearnálacha, féadfar céimeanna breise a ghlacadh anois trí dhíriú ar bhailiú sonraí atá íogair ó thaobh inscne de – ceann de na príomh‑mholtaí ó MOC. Is ábhar tábhachtach é an trádáil aindleathach in earraí cultúrtha ar gá tuilleadh comhordaithe a dhéanamh ina leith. Mar a fógraíodh i straitéis an Aontais i gcoinne na coireachta eagraithe, molfaidh an Coimisiún plean gníomhaíochta chun trádáil aindleathach in earraí cultúrtha a chomhrac faoi dheireadh 2022. Meastar go bhfuil tairbhe ag baint le deiseanna chun dea-chleachtais agus piarfhoghlaim a mhalartú idir na Ballstáit éagsúla sa réimse sin. Tosaíocht eile atá le forbairt is ea an cur chuige straitéiseach maidir le caidreamh cultúrtha idirnáisiúnta an Aontais, ar tosaíocht í ar cheart díriú níos mó uirthi, go háirithe i bhfianaise éagsúlacht na gcomhlachtaí a bhfuil baint acu leis an réimse beartais sin agus i bhfianaise an ghá le hiarrachtaí comhbheartaithe a dhéanamh, go háirithe maidir leis an gcultúr a phríomhshruthú i mbeartais agus i gcláir eile. Is ardtosaíocht é an caidreamh idir an cultúr, an daonlathas, cearta cultúrtha agus an nasc leis an oideachas ar chláir oibre fhormhór na mBallstát freisin. Ba cheart forbairt a dhéanamh amach anseo ar na modhanna oibre sa phlean oibre, lena n‑áirítear gníomhaíochtaí a phleanáil agus a chur chun feidhme bunaithe ar an gclár oibre rollach. D’fhéadfaí féachaint arís ar mhodhanna oibre áirithe, lena n‑áirítear MOC maidir leis an gcultúr, chun iad a dhéanamh níos éadroime agus níos éifeachtaí ó thaobh nós imeachta de. D’fhéadfaí breithniú a dhéanamh ar phróisis níos simplí a mbeadh níos lú éileamh tuairiscithe orthu, amhail gníomhaíochtaí níos turgnamhaí agus de chineál píolótach, chomh maith le meithleacha spriocdhírithe níos giorra. Lena chois sin, d’fhéadfaí malartú níos doimhne a dhéanamh ar shaincheisteanna tábhachtacha le tuilleadh obair saineolaithe agus le cruinnithe neamhfhoirmiúla den Choiste um Ghnóthaí Cultúrtha, le cruinnithe ag meithleacha machnaimh nó le cruinnithe comhpháirteacha de chomhlachtaí ullmhúcháin na Comhairle. D’fhéadfaí feabhas a chur ar ghlacadh na n‑aschur ó thaobh beartais de ar an leibhéal náisiúnta le modhanna nua oibre, mar atá molta ag na Ballstáit, e.g. cruinnithe na n‑ardstiúrthóirí cultúir. Ba cheart tacú leis an mbéim níos mó a chuirfear ar dhúshláin earnáil-shonracha le struchtúir oibre chomhfhreagracha, lena dtugtar le chéile saineolaithe ar an leibhéal Eorpach agus ar an leibhéal náisiúnta agus ó earnáil an chultúir. D’fhéadfadh an chéad phlean oibre eile a bheith sainráite freisin maidir le rannpháirtíocht tíortha nach bhfuil san Aontas i gcur chun feidhme gníomhaíochtaí.